Document ID: 32011R0035

KOMISIJOS REGLAMENTAS (ES) Nr. 35/2011
2011 m. sausio 18 d.
kuriuo iš dalies keičiamos Reglamento (ES) Nr. 595/2010 nuostatos dėl pereinamojo laikotarpio, taikomo tam tikrų pieno ir pieno produktų, arklinių serumo ir apdorotų kraujo produktų, išskyrus gautuosius iš arklinių, skirtų techniniams produktams gaminti, sveikatos sertifikatų naudojimui, pratęsimo
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2002 m. spalio 3 d. Europos Parlamento ir Tarybos reglamentą (EB) Nr. 1774/2002, nustatantį sveikatos taisykles gyvūninės kilmės šalutiniams produktams, neskirtiems vartoti žmonėms (1), ypač į jo 32 straipsnio 1 dalies pirmą ir antrą pastraipas,
kadangi:
(1)
2010 m. liepos 2 d. Komisijos reglamentu (ES) Nr. 595/2010, kuriuo iš dalies keičiami Europos Parlamento ir Tarybos reglamento (EB) Nr. 1774/2002, nustatančio sveikatos taisykles gyvūninės kilmės šalutiniams produktams, neskirtiems vartoti žmonėms, VIII, X ir XI priedai (2), įvesti arklinių kraujo ir kraujo produktų pateikimo rinkai ir importo reikalavimai ir pakeisti esami arklinių serumo, skirto techniniams tikslams, importo iš trečiųjų šalių reikalavimai. Tas reglamentas įsigaliojo 2010 m. liepos 28 d.
(2)
Reglamento (ES) Nr. 595/2010 2 straipsnyje nustatytas pereinamasis laikotarpis iki 2010 m. rugpjūčio 31 d., per kurį valstybės narės priima gyvūninės kilmės šalutinių produktų siuntas, prie kurių pridedamas sveikatos sertifikatas, užpildytas ir pasirašytas remiantis atitinkamais sertifikatų pavyzdžiais, kaip nustatyta Reglamento (EB) Nr. 1774/2002 X priedo atitinkamai 2 skyriuje, 4 A skyriuje ir 4 D skyriuje, prieš Reglamento (ES) Nr. 595/2010 įsigaliojimo dieną.
(3)
Dėl sunkumų prisitaikyti prie naujų taisyklių kai kurie svarbūs ūkinės veiklos vykdytojai paprašė pratęsti šį pereinamąjį laikotarpį.
(4)
2009 m. spalio 21 d. Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės ir panaikinamas Reglamentas (EB) Nr. 1774/2002 (3), turi būti taikomas nuo 2011 m. kovo 4 d. ir juo turi būti įvesti nauji importo reikalavimai; pereinamasis laikotarpis turėtų būti atitinkamai pratęstas.
(5)
Siekiant išvengti prekybos gyvūninės kilmės šalutiniais produktais, prie kurių pridedami sveikatos sertifikatai, užpildyti ir pasirašyti remiantis prieš 2010 m. liepos 28 d. Reglamente (EB) Nr. 1774/2002 pateiktais atitinkamais sertifikatų pavyzdžiais, trikdžių, šis reglamentas turėtų būti taikomas atgaline data nuo 2010 m. rugsėjo 1 d.
(6)
Siekiant užkirsti kelią galimiems prekybos trikdžiams, būtina, kad šis reglamentas įsigaliotų kuo skubiau.
(7)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 595/2010 2 straipsnis pakeičiamas taip:
„2 straipsnis
Pereinamuoju laikotarpiu iki 2011 m. kovo 4 d. valstybės narės priima pieno ir pieno produktų, arklinių serumo ir apdorotų kraujo produktų, išskyrus gautuosius iš arklinių, skirtų techniniams produktams gaminti, siuntas, prie kurių pridedamas sveikatos sertifikatas, užpildytas ir pasirašytas remiantis atitinkamais sertifikatų pavyzdžiais, kaip nustatyta Reglamento (EB) Nr. 1774/2002 X priedo 2 skyriuje, 4 A skyriuje ir 4 D skyriuje, prieš šio reglamento įsigaliojimo dieną.
Iki 2011 m. balandžio 30 d. valstybės narės tokias siuntas priima, jei prie jų pridedami sveikatos sertifikatai buvo užpildyti ir pasirašyti iki 2011 m. kovo 5 d.“
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2010 m. rugsėjo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2011 m. sausio 18 d.

Labels: 1
17
0
3
6